**Lekcija 2.2 Pribavljanje dokaza u elektronskom obliku putem mehanizama međunarodne saradnje (onlajn verzija)**

|  |  |  |
| --- | --- | --- |
| Lekcija 2.2 Pribavljanje dokaza u elektronskom obliku putem mehanizama međunarodne saradnje (onlajn verzija) | | Trajanje: 60 minuta |
| **Potrebni resursi:**   * PC/laptop s verzijama softvera kompatibilnim s pripremljenim materijalima * Pristup internetu (ukoliko je na raspolaganju) * Pristup softveru/platformi za onlajn konferencije * Projektor i platno za projektor * Beležnica i olovke za učesnike | | |
| **Cilj sesije:**  Cilj ove sesije jeste da prezentuje čitav proces pribavljanja digitalnih dokaza putem mehanizama međunarodne saradnje, korak po korak. Učesnici će se upoznati sa stvarnim koracima u procesu uzajamne pravne pomoći (UPP) koje preduzimaju strana molilja i zamoljena strana, korišćenjem studije slučaja. U studiji slučaja biće razmotrene vrste podataka, način na koji se oni prikupljaju/dobijaju putem različitih mehanizama međunarodne saradnje, uključujući i neformalne. Kako policija, tužioci i drugi postupaju s podacima. Ova sesija će tužiocima, sudijama i sudijama za prekršaje omogućiti da tačno procene dobijene podatke, koji će zatim biti izneti na sudu kao dokaz. | | |
| **Zadaci:**   * obnoviti i proširiti znanje o vrstama dokaza u elektronskom obliku koji su svojstveni zahtevima za UPP i razmeni u okviru UPP procesa; * proširiti znanje o vrstama organa koji su nadležni za učešće u UPP; * razumeti razliku između centralnog organa za UPP, izvršnog organa i hibridnih sistema; * razumeti procesna ovlašćenja za UPP različitih organa; * upoznati se sa mogućim koracima i varijacijama koraka koje različiti nadležni organi preduzimaju tokom UPP; * aktivno učestvovati u analizi studije slučaja, primenjujući prethodno usvojena znanja i veštine; * poboljšati ukupno znanje o UPP u vezi sa postupkom pribavljanja elektronskih dokaza. | | |
| **Smernice za trenera**  Tokom sesije treba razmotriti sledeće teme:   * uobičajene vrste elektronskih dokaza u UPP, uključujući vrste računarskih podataka, raspoložive definicije Budimpeštanske konvencije, postupke, radnje i druge oblike UPP; * postavke organa nadležnih za UPP – centralnih i izvršnih, kao i mogućnosti i prepreke na putu delotvorne saradne i reagovanja ministarstava pravde, policije, tužilaštva i suda; * praktični pregled postupaka za UPP, uključujući opis postupaka, korak po korak; * studija slučaja. | | |
| **Sadržaj lekcije** | | |
| **Broj slajda** | **Sadržaj** | |
| 1 - 3 | Prvi slajdovi predstavljaju uvod u sesiju i obuhvataju program i ciljeve sesije, zajedno sa nekim podtemama za osvežavanje znanja iz Uvodnog kursa. | |
| 4 - 7 | Na ovom slajdu prikazana je kratka rekapitulacija definicija, informacija i objašnjenja onih vrsta računarskih podataka koje se danas najčešće koriste. Učesnici su s tim već upoznati na sesijama o članovima Budimpeštanske konvencije (1 i 18), dokazima u elektronskom obliku i sl. | |
| 8 - 9 | Na ovim slajdovima navode se detaljnije informacije o osnovnim podacima o pretplatniku (Basic Subscriber Information – BSI).  Osnovne podatke o pretplatniku prvo definišu preduzeća koja pružaju usluge telefonske komunikacije i oni obuhvataju sledeće: (A) ime, (B) adresu, (C) zapise o lokalnim i međugradskim/međunarodnim pozivima i zapise o vremenu i trajanju poziva, (D) trajanje usluge, uključujući početni datum i vrste korišćenih usluga (E) broj telefona/instrumenta ili drugi pretplatnički/identifikacioni broj, uključujući dodeljenu IP adresu i (F) sredstva i izvor plaćanja usluge, uključujući kreditnu karticu ili broj bankovnog računa.  Danas se primenjuju u odnosu na pretplatnike davaoca internet usluga (Internet Service Providers – ISP) radi pristupa internetu. | |
| 10 | Slajd o podacima o saobraćaju. Ovu vrstu podataka generišu računari u lancu komunikacije, kako bi komunikaciju usmerili od izvora do odredišta, što ih čini suplementarnim delom same komunikacije.  Ukoliko se vrši istraga krivičnog dela u vezi sa računarskim sistemom, podaci o saobraćaju su neophodni kako bi se utvrdio izvor komunikacije kao polazište za prikupljanje dodatnih dokaza ili kao deo dokaza za dato krivično delo. Podaci o saobraćaju mogu biti prolazni, kratkog trajanja, te je neophodno narediti hitnu zaštitu. Shodno tome, hitno otkrivanje može biti neophodno da bi se utvrdila putanja komunikacije i prikupili dodatni dokazi pre nego što je izbrisana, ili da bi se identifikovao osumnjičeni. Redovan postupak za prikupljanje i otkrivanje računarskih podataka može, dakle, biti nedovoljan.  Pored toga, prikupljanje ovih podataka se u principu smatra manje intruzivnim, jer se ne otkriva sadržaj komunikacije, koji se smatra osetljivijim. | |
| 11 | Slajd o podacima iz sadržaja. Budimpeštanska konvencija ne daje definiciju podataka o sadržaju. Postoji, međutim, niz različitih pravnih izvora gde se navode slični opisi pojma „podaci iz sadržaja.“  Svi opisi i definicije slažu se u tome da podaci o sabraćaju predstavljaju ono što je „unutar“ fajla koji se šalje putem mreže. | |
| 12 | Slajd o podacima u oblaku (engl. cloud). Računarstvo u oblaku predstavlja raspoloživost resursa računarskog sistema na zahtev, naročito u pogledu skladištenja podataka (skladište u oblaku) i računarske snage, a bez direktne i aktivne uloge korisnika u upravljanju podacima. Uopšte uzev, pojam se koristi da označi centre podataka na raspolaganju brojnim korisnicima interneta.  Funkcije velikih oblaka, kakva je danas većina, često su raspoređene na više lokacija u odnosu na centralni server. Ukoliko je veza sa korisnikom relativno blizu, korisniku se može dodeliti ivični server.  Oblaci mogu biti ograničeni na jednu organizaciju (engl. enterprise clouds), ili biti dostupni za više njih (engl. public cloud). | |
| 13 - 14 | Na ovim slajdovima navode se izazovi koje dokazi u elektronskom obliku predstavljaju u kontekstu UPP, odgovarajuće radnje i drugi relevantni vidovi UPP.  Neki od najbitnijih izazova u pogledu pribavljanja elektronskih dokaza putem uzajamne pravne pomoći u krivičnim stvarima. Aspekti tih izazova predstavljeni su učesnicima tokom Uvodnog kursa.  Drugi vidovi UPP na raspolaganju tužiocima i sudijama. Neki od njih su u nadležnosti ministarstva pravde i izvan nadležnosti tužilaštva ili suda. Ipak, i ti organi imaju izvesnu ulogu u tome. | |
| 15 - 19 | U ovoj grupi slajdova predstavljene su moguće postavke organa nadležnih za UPP.  Postoje različiti pristupi uspostavljanju centralnih i izvršnih organa za uzajamnu pravnu pomoć. Zavisno od domaćeg pravnog okvira, uključujući i usvojene međunarodne ugovore, te postavke variraju.  Ministarstvo pravde je najčešće centrani organ za UPP. Usled različitih aspekata pravne i logističke strukture tog tela, postoje izazovi s kojima se takva postavka suočava i važno ih je napomenuti.  Organi za zaštitu pravnog poretka, uglavnom policija, imaju određenu nadležnosti u pogledu procesa UPP. To se, međutim, bitno razlikuje od države do države. One koje primenjuju opšte običajno pravo uglavnom ovlaste svoje organe unutrašnjih poslova da aktivno učestvuju u upućivanju zahteva za informacijama ili dokazima u oblasti visokotehnološkog kriminala, ili da ih pružaju. U državama koje upražnjavaju kontinentalno pravo, međutim, ta nadležnost gotovo potpuno pripada tužilaštvu ili sudu.  Tužilaštvo i sud imaju sve više odgovornosti u oblasti uzajamne pravne pomoći. Države sve više shvataju da brzo i funkcionalno izvršenje zahteva za UPP, bilo da je u pitanju administrativna ili uzajamna pravna pomoć u punom smislu te reči, mogu obezbediti pravosudni organi, jer oni premošćuju nadležnosti i jurisdikcije između brojnih učesnika u tom procesu s jedne strane, a s druge su garanti zaštitnih mera koje treba primeniti.  Ova grupa država uglavnom usvaja sistem u kome javno tužilaštvo ili istražno odeljenje suda ima istražnu nadležnost, a policija izvršava svoje dužnosti u skladu sa smernicama ili naredbama tih tela.  U zemljama opšteg prava sistemi su mešovitog tipa, a klasični, gde policija ima svu istražnu nadležnost, manje je zastupljen od hibridnih sistema, gde policija sarađuje sa tužilaštvom i sudu predaje podneske.  Tužilaštva i sudovi su, međutim, sve više uključeni u postupak UPP.  Neke zemlje su formalno ili efektivno uspostavile tačke za kontakt u tužilaštvima (Albanija, Belgija, Francuska, Italija, Malta, Mauricijus, Holandija, Rumunija, Srbija, Švajcarska, SAD).  Države preduzimaju različite korake kako bi poboljšale veze između službi koje obrađuju zahteve za UPP koji uključuju dokaze u elektronskom obliku. Ti su koraci detaljno obrađeni u kompilaciji odgovora Strana, koja je dostupna svim Stranama. Komitet za Budimpeštansku konvenciju (T-CY) preporučuje kontinuiran fokus na poboljšanju procesa. Savet Evrope, kako putem projekata, tako i koordiniranim dejstvom sa T-CY, treba da podrži razmenu iskustava između tačaka za kontakt 24/7. Treba obezbediti i blisku saradnju sa pravosudnim organima. | |
| 20 - 27 | Na ovim slajdovima nalazi se praktičan prikaz postupaka za UPP.  Koraci su jasni i trebalo bi da budu dobro poznati praktičarima u oblasti krivičnog prava, jer odgovaraju domaćem procesuiranju predmeta uz dodatak međunarodnog elementa.  Korak br. 1: preduslov da se predmet označi kao UPP jeste utvrđivanje međunarodnog elementa u predmetu u skladu sa zakonom;  Korak br. 2: postupajući organ mora pažljivo da analizira predmet i utvrdi koje je činjenice potrebno pribaviti;  Korak br. 3: nivo informacije se može razlikovati u različitim fazama postupka; .  Korak br. 4: neformalna i formalna pomoć razlikuju se u brzini, kako je prethodno objašnjeno.  Postoje različite varijacije u pristupu u odnosu na Korak br. 4, zavisno od lokalne pravne strukture. Varijacije zavise od toga koliko je nadležnosti za UPP dodeljeno snagama, službama ili sudovima koji učestvuju u procesu. Zavise, isto tako, i od zakonskih mogućnosti koje imaju da se angažuju u postupku UPP unutar i izvan granica zemlje.  Korak br. 5: Postupak UPP može biti, a i jeste, vrlo zahtevan u pogledu vremena. Ipak, organi koji čekaju ne treba da zavise isključivo od odgovora. Naprotiv, treba da deluju proaktivno i preduzmu sve neophodne mere koje se mogu sprovesti dok čekaju na odgovor. Učesnike treba pitati šta bi to moglo da bude.  Korak br. 6: država molilja dobija pismeni zahtev i započinje lokalne postupke koji se mogu razlikovati, kako je prethodno opisano kada je reč o zamoljenoj državi.  Korak br. 7: odgovoriti u skladu sa lokalnim činjeničnim i zakonskim mogućnostima.  Koraci 8 i 9: odgovor je primljen i analizira se. Dodatni pismeni zahtev bilo kao razjašnjenje, dodatak, ili kao potpuno nov zahtev na osnovu utvrđenih činjenica je pri ruci.  Učesnici se pozivaju da iznesu svoja iskustva. | |
| 28 - 33 | Studija slučaja je stvarni predmet iz 2020. Dodatni materijal je obezbeđen u materijalima za kurs. | |
| 34 - 36 | Završni slajdovi omogućavaju treneru da sačini pregled ciljeva učenja sa polaznicima, tako da oni i sami mogu da utvrde da su ostvareni. Ovo je, isto tako, prilika za učesnike da otvore neka nerešena pitanja, ili teme koje su obrađene, ali ih oni nisu sasvim dobro razumeli.  Uz to, trener može iskoristiti ovu sesiju da proveri znanje učesnika tako što će postavljati pitanja. To je važno jer nema formalne ocene za ovaj kurs. | |
| **Praktične vežbe**  U okviru ove lekcije predviđena je studija slučaja. | | |
| **Procena/Provera znanja**  Za ovu sesiju se ne traži provera znanja ili procena. | | |